Pro-lewe-dokter kan uiteindelik praktiseer | Maroela Media
Ná byna vyf jaar waartydens dr. Jacques de Vos nie as dokter kon praktiseer nie, het die Raad vir Gesondheidsberoepe van Suid-Afrika (RGB) vir hom die groen lig gegee om met sy loopbaan voort te gaan.
Die RGB het op 4 April De Vos se registrasie as mediese praktisyn goedgekeur vir doeleindes van sy gemeenskapsdiens.
Doctors For Life – 'n organisasie wat De Vos deur die verloop van die saak bygestaan het – het in 'n verklaring gesê hoewel hy verheug is dat De Vos uiteindelik medies kan beoefen, is hy ontsteld oor die onbillike en diskriminerende wyse waarop hy behandel is.
Die hooggeregshof in Pretoria het in Februarie uitspraak voorbehou in De Vos se aansoek om 'n besluit van die Raad op Gesondheidsberoepe (RGB) – wat weier om sy tugverhoor te hervat – te hersien en tersyde te stel.
De Vos is in 2017 van onprofessionele gedrag aangekla nadat hy glo aan 'n swanger vrou gesê het haar 19 weke oue ongebore baba is 'n mens. De Vos was destyds 'n intern by 2 Militêre Hospitaal in Kaapstad toe die hospitaal hom sonder 'n verhoor weens die beweerde opmerking van sy ginekologie-rotasie geskors het. Sy internskap is reeds afgehandel en De Vos moes lankal met sy gemeenskapsdiens begin het.
Die RGB het in September 2020 die saak teen De Vos laat vaar, maar 2 Militêre Hospitaal het egter steeds geweier om die saak teen De Vos te laat vaar, met verwysing na sy "weiering om aan basiese mediese etiek te voldoen".
"Die wetenskaplike werklikheid van die menslikheid van die ongebore kind is oor die algemeen onbetwisbaar. Dr. De Vos is nietemin wesenlik gestraf vir sy wetenskaplik verantwoorde houding, deurdat hy vir byna vyf jaar sonder verhoor verbied is om medisyne te beoefen. Dit was 'n growwe en onverskoonbare skending van sy grondwetlike regte," lui Doctors For Life se verklaring.
"Doctors For Life doen 'n beroep op die Suid-Afrikaanse regering om dringend maatreëls in te stel om die beskerming van gesondheidsorgpersoneel wat pligsgetrou optree in ooreenstemming met gesonde wetenskap te verseker, en om nie etiese praktisyns soos dr. De Vos te vervolg nie."
Nou dr de Vos, is dit JOU beurt om aan te dagvaar. Baie dankbaar dat dit uiteindelik verby is en geregtigheid geseëvier het. Sterkte met die pad vorentoe.
Nou is die tyd ryp om die Raad vir Gesondheidsberoepe te dagvaar vir verlies van inkomste.
Sterkte Jaques. Uiteindelik is dit verby. Kry Afriforum om jou te help. Ek bid vir jou elke aand
Ek stem saam met die ander kommentare. DAGVAAR hulle vir verlies aan inkomste. ABORSIE IS MOORD punt klaar.
Baie geluk Dr de Vos, dagvaar die rook uit hulle uit vir onder andere verlies aan inkomste, ens ens.